《永新道中》
清代·金武祥

万松夹道立，曲径通盘旋。涧泉虽渐涸，细响犹涓涓。

微风一以动，相和如筝弦。半日出深林，开朗始豁然。

忽见野人居，近筑南山前。屋后出白云，缕缕轻于绵。

红黄间深绿，古树经霜妍。其下积落叶，叶上閒牛眠。

双角群鸦栖，翔集何安便。农功既已毕，露积图村边。

涤场净如镜，儿童舞翩跹。微闻犬吠声，渡口归渔船。

行客欲投宿，下榻居西偏。舂出新粳香，炊饭寒生烟。

山肴兼野蔌，味美逾珍鲜。谈笑值邻叟，乐说今丰年。

把酒乐陶陶，相与忘尘缘。出门望明月，已挂松林巅。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。